**Sámediggi lea juolludan stipeanddaid sidjiide geat lohket sámegiela alitdásis. Sámedikki logut čájehit ahte sámegiel stipeandaohcciid lohku lea njiedjan buot sámegielain.**

Dán čavčča lea Sámediggi juolludan stipeandda ovcci studentii geat lohket lullisámegiela alit oahpu dásis. Sijti Jarnge lea fállan giellaoahpu Aarbortes ja dát lea leamaš ovttasbargu Sámi allaskuvllain.

2021 giđđalohkanbajis ledje 16 lullisámegiel stipeandaohcci, čakčalohkanbajis lea stipeandaohcciid lohku njiedjan, ledje dušše 9 ohcci.

Julevsámegielas ledje giđđat 4 stipeandaohcci, muhto dán čavčča eai leat álggahan giellaoahpu ja danne eai leat stipeandaohccit dál. Márkosámi giellaguovllus ledje ges 2021 giđđalohkanbájis 3 stipeandaohcci ja čakčalohkanbadjái ledje 2 ohcci.

– Dál lea bággu vuoruhišgoahtit ja movttiidahttit eambbogiid lohkat sámegiela sihke lulli-, márko- ja julevsámeguovllus, go sámi servodagas váilot fágabargit, giellaoahpaheaddjit ja jorgaleaddjit geat hálddašit dáid gielaid, lohká Mikkelsen.

Son lea goitge ilus go ovcci olbmo leat válljen lohkat lullisámegiela dán čavčča, vaikko lohku leage njiedjan giđđalohkanbaji rájes.

– Lea buorre ođas go ovccis vuoruhedje dán čavčča lohkat sámegiela ja ferte joatkit dáinna fálaldagain, go lea stuorra dárbu sidjiide geat máhttet lullisámegiela, dadjá Mikkelsen.

Oktiibuot juolluduvvui 2021 giđđalohkanbajis 255 000 kruvnnu ja čakčalohkanbajis ges 115 000 kruvnnu stipeandan buot gielain.

Alit oahpu giellastipeandda mihttomearri lea movttiidahttit eambbosiid lohkat daid eanemus áitojuvvon sámegielaid. Alit oahppu lulli- ja julevsámegielain ja alit sámi giellaoahppu studeanttaide márkosámi guovllus vuoruhuvvojit.

*Jearahallama dahje gažaldagaid oktavuođas, váldde oktavuođa sámediggeráđiin Mikkel Eskil Mikkelseniin (NSR), tlf. +47 917 42 161,**mikkel.eskil.mikkelsen@samediggi.no*